કાળું નાણું ભારત માટે સૌથી મોટો માથાનો દુખાવો મનાય છે. એક અંદાજ પ્રમાણે દેશમાં રૂ.દોઢ લાખ કરોડથી પણ વધુ બોગસ ચલણી નોટો ફરી રહી છે. સરકારનું આ પગલું આ પેરેલલ ઈકોનોમીને નાથવાનો એક પ્રયાસ હોવાનું કહેવાય છે. આરબીઆઈના પૂર્વ ગવર્નર રઘુરામ રાજને દેશમાં વધારે ચલણી નોટો ફરી રહી હોવાની વાત કરી હતી. આયોજનપંચના પૂર્વ સભ્ય અને વિખ્યાત અર્થશાસ્ત્રી ડૉ. વાય. કે. અલઘ કાળાં નાણાં મુદ્દે કહે છે, “હાલ માર્કેટમાં બે પ્રકારનું કાળું નાણું છે. એક જે સ્ટોક(જૂની કરન્સી)અને બીજું જમીન, સોનું જેવી પ્રોપર્ટીના સ્વરૂપમાં. સરકારના આ પગલાંથી કરન્સી સ્વરૂપે રહેલાં કાળાં નાણાંને અસર થશે, પણ રોકાણ સ્વરૂપને અસર ઓછી થશે.